Православна вјеронаука

Професор: Дарко Божић

Разред: III- 9

26.3.2021.год.

Светост брака и рађања

Света тајна брака постоји од почетка људске заједнице, од првих људи које је Господ створио. Брак је установа настала у рају. О томе нам Свето Писмо каже: „и рече Господ Бог: Није добро да човјек буде сам: да му створимо помоћника подобног њему“; „А од ребра Адамовог створи Господ жену и приведе је Адаму“; „Зато ће човјек оставити оца свога и матер своју и прилијепиће се жени својој и биће двоје једно тијело“ (1. Мој 2,18-24; Мт. 19,5-6). Такође, први људи су добили заповијест од Бога: „Рађајте се и множите, напуните земљу и владајте њоме“ (1. Мој. 1,28)

Брак је постојао прије Христа и постоји и изван Цркве јер је заснован на љубави између мушкарца и жене који дијеле јединство љубави, живота и узајамне подршке. Заједнички живот мужа и жене, подршка једно другом, одгајање дјеце као и друге дарове брака, као природног начина живота људи, прихвата Црква. Утемељење оваквог брака је на љубави, коју је Бог поставио у средиште свијета и човјековог живота од самог почетка. Овакав природни брак, иако је заснован на љубави, припада палом свијету. И брак се кроз човјеков гријех искварио и првобитна Божја намјера да све буде свето и беспријекорно удаљило се од изворног смисла. Због тога је и браку требало исцјељење, које је добио у Цркви Христовој.

Самим својим присуством на свадби у Кани Галилејској, Христос благосиља брак и даје му вјечну димензију. Тајну брака и његову вјечну димензију Свети апостол Павле види у односу који имају Христос и Црква: „Мужеви волите своје жене као што Христос завоље Цркву и себе предаде за њу“.

Циљ брака је исти као што је и циљ живота, а то је задобијање Царства Небеског, које се достиже када човјек иде уским путем (Мт. 7,14). Тај пут захтјева напор, напредовање, страдање и љубав, која је неодвојива од крста. Због тога је брак уједно и добровољно мучеништво. Криза породице, разводи и друга искушења која стоје пред Светом тајном брака указују на то да човјек у браку треба да свједочи крст и љубав. Крст се свједочи кроз трпљење, „трпљењем спасавајте душе своје“ (Лк.21,19), а љубав се свједочи тако што ће на крају, послије свих искушења она остати ( 1 Кор. 13,13), јер надилази смрт и представља предокус Царства.

Пуноћу и истински смисао брака дарује свето причешће, јер проста љубав није довољна да надиђе силу смрти. У Литургији Цркве брак је добио свој коначни печат, свједочанство вјечног живота у Исусу Христу. Свето причешће које младенци конзумирају представља залог вјечног јединства у будућем царству Свете Тројице. Вјечно јединство Христа и Цркве уједно је и вјечно јединство мужа и жене у Цркви. Због тога брак може бити само један.